Qorasuv mavzesi shahar ichidagi shaharcha boʻladi

15.04.2021
Samarqand – qadimiy shahar. Uning tarixiy qiyofasini saqlash muhim boʻlganidek, aholining oʻsib borayotgan ehtiyoji uchun sharoit yaratish ham kerak. Shu bois shahar chekkasidagi Qorasuv mavzesida zamonaviy uy-joylar bunyod etilmoqda.
Prezident Shavkat Mirziyoyev 2019-yilda viloyatga tashrifi chogʻida bu yerdagi dastlabki uylarni koʻzdan kechirib, yangi loyihalar taqdimoti bilan tanishgan edi. O‘tgan davrda bu loyihalar hayotga koʻchdi. “Agromir Buildings” mas’uliyati cheklangan jamiyati tomonidan mavzeda 16, 15, 14 va 12 qavatli jami 47 ta turar joy qurildi. Ularda 3 ming 588 ta xonadon bor.
Turar joylarning fasadi 3 qavatli qoplamadan iborat boʻlib, xonadonlar qishda issiq, yozda salqin boʻlishini ta’minlaydi. Binolarga videokuzatuv tizimi, yuqori texnologiyali yongʻin xavfsizligi uskunalari oʻrnatilgan. Har bir xonadon alohida isitish qozoni bilan jihozlangan. Uylar egalariga tayyor holda topshirilmoqda.
Umuman, Qorasuv mavzesida qurilgan koʻp qavatli uylar soni 116 taga yetdi. Shuningdek, bu yerda 1 ming 600 oʻrinli maktab, 120 oʻrinli bolalar bogʻchasi, mahalla fuqarolar yigʻini binosi, savdo doʻkonlari, oʻyin va sport maydonchalari barpo etilgan.
Joriy yilda yana 7 ta 16 qavatli, 2 ta 25 qavatli uylar qurilmoqda.
Davlatimiz rahbari uy-joylar va infratuzilma tarmoqlarining sifatiga alohida e’tibor qaratdi. Quruvchi tashkilotning sifat uchun mas’uliyati va javobgarligini yanada kuchaytiradigan mexanizm ishlab chiqish zarurligini ta’kidladi.
– Rivojlangan davlatlardagidek uylar qurishni oʻzlashtirdik, endi xizmat koʻrsatishni ham shunga yarasha yaxshilash kerak, – dedi Shavkat Mirziyoyev.
Chet el tajribasi asosida servis turlarini kengaytirish, koʻp qavatli uylarga xizmat koʻrsatuvchi korxona hamda yongʻin xavfsizligini ta’minlash boʻyicha maxsus punkt tashkil etish yuzasidan tavsiyalar berildi.
Shu yerda Samarqand shahri Bosh rejasi va shahar hududini kengaytirish loyihalari taqdimoti oʻtkazildi.